google/wiki40b huggingface dataset:
Ρένα Ρώσση - Ζαΐρη

Βιογραφικό

Η Ρένα Ρώσση-Ζαΐρη γεννήθηκε στην Αθήνα. Είναι κόρη του Νικόλαου Ρώσση, των φερώνυμων εκδόσεων, ενώ παππούς της ήταν ο φιλόλογος και συγγραφέας Ιωάννης Θ. Ρώσσης. Αποφοίτησε από το Αμερικανικό Κολέγιο Θηλέων, τη Σχολή Νηπιαγωγών Αθηνών και το Lοndon Montessori Centre. Εργάστηκε ως νηπιαγωγός, αλλά και ως υπεύθυνη εκδόσεων. Έχει γράψει 12 βιβλία για ενηλίκους και πάνω από 150 παιδικά βιβλία. Το 2015 της απονεμήθηκε το Βραβείο Λογοτεχνίας από τον Όμιλο Γυναικών Πειραιά «Εξάλειπτρον» για το συγγραφικό της έργο, σε συνδυασμό με τη μεγάλη απήχησή του και τη διαδραστική της σχέση με τους αναγνώστες της, καθώς και το βραβείο κοινού των βιβλιοπωλείων PUBLIC, στην κατηγορία «Ο πιο ερωτικός χαρακτήρας», για το μυθιστόρημά της ΔΙΔΥΜΑ ΦΕΓΓΑΡΙΑ, το οποίο προβαλλόταν σε τηλεοπτική σειρά. (2015-2017) Όλα τα μυθιστορήματά της κυκλοφορούν από τις Εκδόσεις ΨΥΧΟΓΙΟΣ και έχουν πουλήσει πάνω από 500.000 αντίτυπα. Είναι παντρεμένη και έχει δύο παιδιά.

Συγγραφικό έργο

Το πρώτο της μυθιστόρημα, κυκλοφόρησε το 2005 με τίτλο «Ο τελευταίος χορός της Σαλώμης» και ακολούθησαν άλλα 12 μυθιστορήματα. Έχει γράψει πάνω από 150 παιδικά βιβλία. Ως επί τον πλείστον, τα βιβλία της εκδόθηκαν από τις εκδόσεις Ψυχογιός. Κάποια άλλα ωστόσο εκδόθηκαν από τις εκδόσεις Μεταίχμιο, Άγκυρα, Μίνωας, Ελληνικά Γράμματα, Ωκεανίδα, Παπαδόπουλος, Άγκυρα και Κέδρος.

Βραβεύσεις

Η Ρένα Ρώσση-Ζαΐρη έχει τιμηθεί για την προσφορά της, στην ελληνική λογοτεχνία. Συγκεκριμένα το 1985 βραβεύτηκε με τον Έπαινο της Γ.Λ.Σ. για το βιβλίο της "Δέκα μικρές θαλασσινές σταγόνες. Ακόμη το 2002, για τη μεταφραστική δουλειά της, προτάθηκε από τον Κύκλο Ελληνικού Παιδικού Βιβλίου για αναγραφή στον Τιμητικό Πίνακα της IBBY. Τέλος έχει τιμηθεί και με το βραβείο της "Ελληνικής Εταιρείας Μεταφραστών Λογοτεχνίας".
Αγκώνας

Ο αγκώνας είναι η άρθρωση ανάμεσα στο βραχιόνιο οστό και τα οστά του αντιβραγχίου, την κερκίδα και την ωλένη. Αποτελείται από τρεις αρθρώσεις οι οποίες βρίσκονται εντός κοινής αρθρικής κοιλότητας. Επιτρέπει την κάμψη του αντιβραγχίου σε σχέση με τον αγκώνα και τον πρηνισμό ή υπτιασμό του αντιβραγχίου, δηλαδή την μετακίνηση της πρόσθιας επιφάνειας του αντιβραγχίου ραχιαία και ανάποδα. Σημαντικά ανατομικά χαρακτηριστικά στην περιοχή του αγκώνα είναι το ωλέκρανο (οστέινο εξόγκωμα στην άκρη του αγκώνα), ο αγκωνιαίος βόθρος και οι επικόνδυλοι.

Δομή

Η άρθρωση του αγκώνα αποτελείται από τρεις αρθρώσεις ανάμεσα στα τρία οστά του αγκώνα, οι οποίες βρίσκονται εντός κοινής αρθρικής κοιλότητας. Ένας τέταρτος σύνδεσμος, ο δακτυλιοειδής σύνδεσμος της κερκίδας ενισχύει την έξω επιφάνεια του αγκώνα, περιβάλλοντας την κεφαλή της κερκίδας. Στο μεγαλύτερο τμήμα του, συγχωνεύεται με τον ινώδη θύλακο, αλλά διαχωρίζεται προς τα πίσω.
Ο αρθρικός υμένας περιβάλλει την άρθρωση του αγκώνα και την εγγύς κερκιδοωλένια άρθρωση με ινώδη κάψα. Στην περιοχή του κορωνοειδούς, ωλεκρανικού και κερκιδικού βόρθου, ανάμεσα στον ινώδη θύλακα και στον αρθρικό υμένα υπάρχουν στρώματα λίπους. Η κάψα ενισχύεται από συνδέσμους στα πλάγια, αλλά είναι σχετικά ασθενείς στο πρόσθιο και οπίσθιο τμήμα.
Η άρθρωση του αγκώνα αγγειόνεται από δίκτυο αγγείων το οποίο δημιουργείται από κλάδους της βραγχιόνιας, εν τω βάθει βραγχιόνιας, κερκιδικής και ωλένιας αρτηρίας. Η νεύρωση γίνεται κυρίως από το κερκιδικό και μυοδερματικό νεύρο.

Επικονδυλίτιδα

Δύο από τους πιο κοινούς τραυματισμούς του αγκώνα προκαλούνται από υπερβολική χρήση: ο αγκώνας των αντισφαιριστών και ο αγκώνας των γκόλφερ. Ο αγκώνας των γκόλφερ αποτελεί τη φλεγμονή στην παρατροχίλια απόφυση και την έκφυση των καμπτήρων και ο αγκώνας των αντισφαιριστών την φλεγμονή στην παρακονδύλια απόφυση και την έκφυση των εκτεινόντων μυών.

Κατάγματα

Υπάρχουν τρία οστά στην άρθρωση του αγκώνα και οποιοδήποτε από αυτά τα οστά μπορεί να συμμετέχει σε ένα κάταγμα του αγκώνα. Ασθενείς οι οποίοι μπορούν να εκτείνουν πλήρως τον αγκώνα είναι απίθανο να έχουν κάταγμα και δεν απαιτείται ακτινογραφία εφόσον έχει αποκλειστεί κάταγμα ωλέκρανου. Πιθανές επιπλοκές του κατάγματος αγκώνα αποτελεί η απώλεια κίνησης και η μετατραυματική αρθρίτιδα.

Εξάρθρημα

Τα εξαρθρήματα αγκώνα αποτελούν το 10% με 25% όλων των τραυματισμών του αγκώνα. Ο αγκώνας είναι μια από τις πιο κοινές εξαρθρωμένες αρθρώσεις στο σώμα, με ετήσια επίπτωση 6 ανά 100.000 άτομα. Στο άνω άκρο μόνο το εξάρθρημα ώμου είναι πιο κοινό.

Οστεοαρθρίτιδα

Η οστεοαρθρίτιδα είναι πολύ συχνή, ιδιαίτερα στο επικρατές άκρο σε μεσήλικες ενήλικες. Η αρχική θεραπεία είναι μη επεμβατική. Το χειρουργείο ενδείκνυται επί πόνου του αγκώνα ή σημαντική απώλεια κινητικότητας με επακόλουθη έκπτωση της λειτουργίας του άνω άκρου και περιορισμό των καθημερινών δραστηριοτήτων. Η αρχική χειρουργική θεραπεία περιλαμβάνει την αφαίρεση των οστεόφυτων, καθώς στον αγκώνα σώζεται σε μεγάλο βαθμό ο αρθρικός χόνδρος. Η αρθροπλαστική ενδείκνυται σπανία και πραγματοποιείται μόνο σε ηλικιωμένους με χαμηλές απαιτήσεις και στους οποίους οι άλλες θεραπείες απέτυχαν.
Κωνσταντίνος Τσιροπινάς

Βιογραφικά στοιχεία

Γεννήθηκε στην Ερμούπολη και ήταν γιος του χιώτη Αντωνίου Τσιροπινά. Υπήρξε βιομήχανος, ιδιοκτήτης του Νεωρίου, πρόεδρος των Συριανών ακτοπλοϊκών εταιρειών και ιδιοκτήτης τραπεζικού οίκου. 
Ασχολήθηκε με την πολιτική διατελώντας δήμαρχος Ερμούπολης την περίοδο 1887 - 1895. Εξελέγη πρώτη φορά βουλευτής Σύρου στις εκλογές του 1902 και επανεξελέγη βουλευτής Κυκλάδων στις εκλογές του Αυγούστου 1910.
Παντρεύτηκε την Καλλιόπη Σαλούστρου, κόρη του βιομήχανου Σαλούστρου, με την οποία είχαν αποκτήσει τέσσερα παιδιά μεταξύ των οποίων τον Αντώνιο, τον Εμμανουήλ και την Μαρία, σύζυγο Εμμανουήλ Λαδόπουλου.
Στρέμεν ΙΦ (ποδόσφαιρο)

Ιστορία

Ο σύλλογος ιδρύθηκε στις 25 Σεπτεμβρίου 1911 σαν Strømmen FK. Το 1914 άλλαξε το όνομα σε FK Norrøna. Το 1923 ο σύλλογος ενώθηκε με την Strømmen IL και πήρε το όνομα IL Norrøna. Το 1935 ενσωμάτωσε το σύλλογο Strømmen BK και επανήλθε στο όνομα Strømmen FK. Στις 27 Ιουνίου 1945 ενώθηκε με το σύλλογο Strømmen AIL και υιοθέτησε το σημερινό του όνομα.
Συμμετείχε στο Πρωτάθλημα ποδοσφαίρου Νορβηγίας από το 1949 έως το 1955 και από το 1956 έως το 1961, όπως και από το 1986 έως το 1988. Έφτασε στα ημιτελικά του Κυπέλλου Νορβηγίας το 1957.
Τρεις Γυναίκες

Οι Τρεις Γυναίκες είναι βουνό της Αχαΐας, που αποτελεί διακλάδωση του ορεινού όγκου του Ερυμάνθου στο ανατολικό-βορειοανατολικό (ΑΒΑ) τμήμα του. Συνδέεται άμεσα με το Καλλιφώνιο όρος και συχνά θεωρείται τμήμα αυτού ως προέκτασή του, ευρισκόμενο ανατολικά του κεντρικού όγκου του. Η σύνδεση του όρους με το Καλλιφώνιο γίνεται μέσω δύσβατης και δυσπρόσιτης κορυφογραμμής, στην τοποθεσία όπου βρίσκονται πηγές του Μανεσαίικου ποταμού. 
Το υψηλότερο σημείο του, στην ομώνυμη κορυφή, βρίσκεται σε υψόμετρο 1.795 μέτρων.
Εκτείνεται εντός των ορίων της άλλοτε Επαρχίας Καλαβρύτων, στην περιφέρεια δηλ. του σημερινού Δήμο Καλαβρύτων.
Γκέοργκ Χάμελ

Βιογραφία

Γεννήθηκε στο Ντύρεν (Düren) στην Ρηνανία. Σπούδασε στο Πολυτεχνείο του Άαχεν, το Πανεπιστήμιο Χούμπολτ στο Βερολίνο, το Πανεπιστήμιο του Γκέτινγκεν και το Πανεπιστήμιο της Καρλσρούης. Επιβλέπων στο διδακτορικό του ήταν ο Ντάβιντ Χίλμπερτ (David Hilbert). Δίδαξε στο Πολυτεχνείο του Μπρνο το 1905, στο Αάχεν το 1912 και στο Τεχνολογικό Πανεπιστήμιο του Βερολίνου το 1919. Το 1927 μελέτησε το μέγεθος του χώρου κλειδιών για την μηχανή κρυπτογράφησης Kryha. Το 1938 έγινε μέλος της Πρωσικής Ακαδημίας Επιστημών και το 1953 της Βαυαρικής Ακαδημίας Επιστημών. Απεβίωσε στο Λάντσχουτ (Landshut).
Εθνικό Τάγμα Χοσέ Μαρτίν

Το Εθνικό Τάγμα Χοσέ Μαρτίν είναι ένα κρατικό μετάλλιο της Κούβας. Πήρε το όνομα του από τον Χοσέ Μαρτί, τον εθνικό ήρωα της Κούβας. Το σχέδιο έγινε από τον Κουβανό γλύπτη Χοσέ Ντελάρρα.
Samsung s5830i

Κάμερα

Το Samsung Galaxy Ace διαθέτει μια φωτογραφική μηχανή 5-megapixel αυτόματης εστίασης με ανάλυση 2560 x 1920 pixels. Διαθέτει φλας LED μαζί με την κάμερα για σκηνές χαμηλού φωτισμού. Έχει επίσης ανίχνευση προσώπου και χαμόγελου. Η αντίθεση και η φωτεινότητα μπορούν να ρυθμιστούν μέσω του μενού στην οθόνη. Είναι επίσης ικανό έως και 2x ζουμ κάμερα.

Gaming

Έχοντας μια GPU Adreno 200 και έναν χαμηλότερο επεξεργαστή με χαμηλότερη ανάλυση οθόνης, το Galaxy Ace δεν μπορεί να τρέξει παιχνίδια υψηλής ευκρίνειας. Ωστόσο, οι προγραμματιστές τρίτων μπορούν να μεταφέρουν ορισμένα παιχνίδια για να δουλέψουν στον Ace Ace Galaxy. Όπως και στο μοντέλο S5830i, η συσκευή χρησιμοποιεί το VideoCore IV, το οποίο μπορεί να παρουσιάζει κάποια βελτιωμένα χαρακτηριστικά, αλλά έχει σημαντικά προβλήματα με τα παιχνίδια, καθώς ούτε η Broadcom ούτε η Samsung μοιράζονται τον πηγαίο κώδικα. Τα τρισδιάστατα παιχνίδια που λειτουργούν στο αρχικό μοντέλο ενδέχεται να έχουν ασυμβατότητες με το GT-S5830i. Τα παιχνίδια και οι εφαρμογές που μεταφέρονται για το ARM6 λειτουργούν σε αυτό το τηλέφωνο.
Νικόλαος Ε΄ του Βέρλε

Βιογραφία

Ήταν ο πρωτότοκος γιος του Ιωάννη ΣΤ΄ κυρίου του Βέρλε-Βάρεν & Γκόλντμπερκ και της Αγνής (του Οίκου του Μεκλεμβούργου), κόρης του Νικολάου Δ΄ κυρίου του Βέρλε-Γκόλντμπερκ.
Το 1408 απεβίωσε σε ηλικία π. 45 ετών και τάφηκε στο Ντόμπεραν Μίνστερ. Δεν είχε άρρενα απόγονο και τον διαδέχθηκε ο νεότερος αδελφός του Χριστόφορος.
Βιεννέζικα βαλς

Περίληψη

Επρόκειτο για μια κινηματογραφική οπερέτα πάνω στη μουσική του Γιόχαν Στράους.

Παρατηρήσεις

Είναι μια ταινία για την οποία ο Χίτσκοκ μετάνοιωσε που τη γύρισε αφού δεν τον άφησε καθόλου ικανοποιημένο και μάλιστα από την έβδομη ημέρα των γυρισμάτων της το δήλωσε στους συντελεστές της.
Διπλωπία

Η διπλωπία, κοινώς γνωστή ως διπλή όραση, είναι η ταυτόχρονη αντίληψη δύο εικόνων ενός αντικειμένου που μπορεί να μετακινούνται οριζόντια, κάθετα, διαγώνια (δηλαδή, τόσο κάθετα όσο και οριζόντια), ή περιστροφικά σε σχέση με κάθε άλλη. Είναι συνηθισμένο αποτέλεσμα διαταραχής λειτουργίας των εξοφθάλμιων μυών, όπου και τα δύο μάτια εξακολουθούν να είναι λειτουργικά, αλλά δεν μπορούν να στραφούν ορθά προς το επιθυμητό αντικείμενο. Τα προβλήματα των εξοφθάλμιων μυών μπορεί να οφείλονται σε μηχανικά προβλήματα, διαταραχές των κρανιακών νεύρων (Κοινό κινητικό νεύρο, τροχλιακό νεύρο και απαγωγό νεύρο), την τόνωση των μυών και άλλες αιτίες.
Η διπλωπία μπορεί να είναι ένα από τα πρώτα σημάδια μιας συστηματικής νόσου, ιδιαίτερα σε μια μυϊκή ή νευρολογική διαδικασία, και μπορεί να διατάραξε την ισορροπία, την κίνηση, ή/και την δυνατότητα ανάγνωσης ενός ατόμου.
Ισαβέλλα Νέβιλ, δούκισσα του Κλάρενς

Θάνατος

Η Ισαβέλλα Νέβιλ πέθανε στις 22 Δεκεμβρίου 1476 περίπου δυόμιση μήνες μετά την γέννηση του μικρότερου γιου της Ριχάρδου, δεν είναι γνωστή η ακριβής αιτία του πρόωρου θανάτου της, πιθανότερα ο παιδικός πυρετός. Ο σύζυγος της κατηγόρησε μάλλον άδικα την Ανκαρέτ Τουίνιχο μια από τις κυρίες της αυλής σαν υπεύθυνη για την δολοφονία της, η κατηγορία κατέληξε τελικά σε δίκη και στην εκτέλεση της Ανκαρέτ. Ο εγγονός της Ανκαρέτ Ρογήρος Τουίνιχο έκανε αίτημα στον Εδουάρδο Δ΄ εξηγώντας αναλυτικά τις συνθήκες που δικάστηκε και καταδικάστηκε άδικα η γιαγιά του από τον δούκα του Κλάρενς, ο βασιλιάς έκανε αποδεκτό το αίτημα και ζήτησε επίσημα συγχώρεση.
"Η Ανκαρέτ βρισκόταν το Σάββατο 12 Απριλίου 1477 στην βίλα της στο Κέιφορντ, ο Ρίτσαρντ Χίντ και ο Ρογήρος Στράγκ ήρθαν στο Κέιφορντ με την συνοδεία τετρακοσίων ατόμων υπό την ηγεσία του Γεωργίου δούκα του Κλάρενς δυό ώρες μετά το μεσημέρι και μπήκαν σπίτι της. Η Ανκαρέτ μεταφέρθηκε την ίδια μέρα στο Μπαθ, την Κυριακή στο Γκλόστερ και την Δευτέρα στις 8 η ώρα το απόγευμα στο Γουόρικ που απέχει εβδομήντα μίλια από το Κέιφορντ, της πήραν όλα τα χρήματα και τα κοσμήματα στο όνομα του δούκα που χρησιμοποίησε την εξουσία του σαν να ήταν βασιλιάς. Ο αξιότιμος κύριος Τόμας Ντελαλίντ και η σύζυγος του Έντιθ κόρη της Ανκαρέτ πήραν διαταγή να διανυκτερεύσουν στο Στράτφορντ-απόν-Έιβον σε απόσταση έξι μίλια, την Ανκαρέτ την φυλάκισαν και την Τρίτη του Πάσχα την οδήγησαν σε δίκη. Η Ανκαρέτ Τουινιόοου, χήρα ενός υπηρέτη του δούκα και της συζύγου του Ισαβέλλας, κατηγορήθηκε ότι έδωσε στην Ισαβέλλα ένα ποτό από αλεύρι ανακατεμένο με δηλητήριο από το οποίο αρρώστησε και πέθανε την Κυριακή πριν από τα Χριστούγεννα. Η Ανκαρέτ βρέθηκε ένοχη και καταδικάστηκε σε θάνατο να κρεμαστεί στην αγχόνη της Μάιτον μέχρι να πεθάνει, ο σερίφης της πόλης ορίστηκε υπεύθυνος να εκτελέσει την ποινή. Οι δικαστές ομολόγησαν ότι υποχρεώθηκαν να βγάλουν την απόφαση μέσα σε τρεις ώρες ύστερα από πίεση και απειλές αντίθετα στην συνείδηση τους και είχαν τύψεις, ζητούσαν συγχώρεση επειδή αναγκάστηκαν να υποκύψουν στον φαντασιόπληκτο δούκα και την μεγάλη του δύναμη. Οι δικαστές ζήτησαν από τον βασιλιά να κηρύξει άκυρη την διαδικασία για την οποία δεν ήταν υπεύθυνοι οι ίδιοι αλλά η μεγάλη πίεση που τους άσκησε ο δούκας, οι ίδιοι όπως και οι σερίφηδες δεν έχουν καμιά ευθύνη. Ο βασιλιάς απάντησε ότι θα εξετάσει σοβαρά το αίτημα τους".
Μεντιτερανέο

Πλοκή

Το 1941, ένα έτος μετά την συμμαχία της φασιστικής Ιταλίας με την ναζιστική Γερμανία εναντίον των συμμάχων κατά τον Β´ Παγκόσμιο Πόλεμο, μια μικρή ομάδα απείθαρχων Ιταλών στρατιωτών στέλνεται ως φρουρά σε ένα μικρό ελληνικό νησί του Αιγαίου πελάγους για 4 μήνες. Επικεφαλής τους είναι ένας ανθυπολοχαγός στον οποίο αρέσει η τέχνη, ένας επιθετικός λοχίας, ένας γεωργός ο οποίος έχει συνοδεία το αγαπημένο του γαϊδούρι την Συλβάνα, και άλλοι διάφοροι ιδιόρρυθμοι χαρακτήρες.
Οι στρατιώτες αναμένουν να δεχθούν επίθεση στο νησί από εξωτερικές δυνάμεις, και παίρνουν μια σειρά ανεπαρκών μέτρων. Κάποια στιγμή ανακαλύπτουν ένα μικρό ακατοίκητο χωριό. Με την έλευση της νύχτας, παρατηρούν βομβαρδισμούς στον μακρινό ορίζοντα και συνειδητοποιούν πως το πλοίο το οποίο θα τους παρελάμβανε καταστράφηκε. Κατόπιν, μυστηριωδώς, οι κάτοικοι του εγκαταλελειμμένου χωριού αποφασίζουν να εμφανιστούν, λέγοντας πως είχαν αναγκαστεί να κρυφτούν καθώς οι Γερμανοί οι οποίοι βρίσκονταν προηγουμένως στο νησί είχαν πάρει όλους τους άντρες μαζί τους. Βλέποντας ωστόσο πως οι Ιταλοί ήταν ακίνδυνοι, αποφάσισαν να εμφανιστούν και πάλι και να συνεχίσουν την καθημερινή ζωή τους.
Μετά από λίγο καιρό, οι σχέσεις μεταξύ των κατοίκων και των Ιταλών στρατιωτών χαλαρώνουν και σταδιακά γίνονται φιλικές. Οι Ιταλοί νιώθουν πως βρίσκονται σε ένα πόλεμο ο οποίος δεν τους χαρακτηρίζει, και αφήνονται στις χαρές και απολαύσεις του ειδυλλιακού νησιού. Ο παπάς του νησιού ζητάει από τον Ιταλό ανθυπολοχαγό, ο οποίος είχε και γνώσεις ζωγραφικής, να αποκαταστήσει τις τοιχογραφίες της εκκλησίας οι οποίες είχαν υποστεί φθορές λόγω παλαιότητας, ενώ 2 αδέρφια στρατιώτες γίνονται φίλοι με μια νεαρή βοσκοπούλα. Ο λοχίας Λο Ρούσο, ο μόνος πολεμοχαρής από το ιταλικό απόσπασμα, μαθαίνει να χορεύει τους παραδοσιακούς ελληνικούς νησιώτικους χορούς, ενώ ο πλέον ντροπαλός από τους στρατιώτες, ο Φαρίνα, ερωτεύεται την Βασίλισσα, την μόνη, και με υπερωρίες, ιερόδουλη του νησιού.
Οι άντρες αποχωρούν κάποιο καιρό αργότερα για την Ιταλία, με την επιστροφή των Ελλήνων ανδρών οι οποίοι είχαν πλέον απελευθερωθεί. Στα γεράματα τους όμως, τρεις από τους Ιταλούς επιστρέφουν πίσω στο νησί και επανενώνονται με τους κατοίκους με το κλείσιμο της ταινίας.
Ιερός Ναός του Σωτήρα Χριστού (Τεμένια Σελίνου)

Ο Ιερός Ναός του Σωτήρα Χριστού (Τεμένια Σελίνου). Ο ναός του Σωτήρος Χριστού στο συνοικισμό Λαζοπουλιανά Τεμενίων Σελίνου κτίστηκε σε δυο οικοδομικές φάσεις. Η πρώτη ανάγεται  στον 13ο αι., οπότε και κτίστηκε ο μονόχωρος, καμαροσκέπαστος ναός που διαμορφώνεται εσωτερικά με τυφλά αψιδώματα. Η δεύτερη ανάγεται στον 14ο αι., όταν προστέθηκε στα δυτικά αυτοτελής νάρθηκας στη μορφή μονόχωρου με τρούλο ναού. Ο αρχικός ναός τοιχογραφήθηκε κατά τα τέλη του 13ου αι. από ζωγράφο που είχε δεχθεί δυτικές επιδράσεις.
Κωνσταντίνος Αλεξόπουλος

Βιογραφία

Ο Κωνσταντίνος Αλεξόπουλος, γιος του Γεωργίου, γεννήθηκε στις 20 Μαρτίου 1941 στα Φάρσαλα Θεσσαλίας.
Σπούδασε στη Νομική Σχολή του Αριστοτελείου Πανεπιστημίου Θεσσαλονίκης την περίοδο 1959-1965.
Δικηγόρος Καρδίτσας από 19.5.1969, με Αριθμό Μητρώου 146, σύμφωνα με απόφαση του Δικηγορικού Συλλόγου Καρδίτσας, που δημοσιεύθηκε στο Φ.Ε.Κ. 156/26.5.1969, τεύχος Γ.
Μετά από επιτυχείς εξετάσεις, διορίστηκε Ειρηνοδίκης Δομοκού την 4.3.1971.
Έγινε Πάρεδρος του Πρωτοδικείου Θεσσαλονίκης τον Αύγουστο 1972.
Έγινε Πρωτοδίκης τον Μάρτιο 1974. Υπηρέτησε κατά σειρά στην Πρέβεζα, την Άρτα, τη Λαμία και την Αθήνα.

Ενώ υπηρετούσε ως Πρωτοδίκης στην Πρέβεζα, διορίστηκε υπηρεσιακός Δήμαρχος Πρέβεζας για το διάστημα Σεπτεμβρίου 1974 - Μαΐου 1975.

Έγινε Πρόεδρος Πρωτοδικών το 1986. Υπηρέτησε κατά σειρά στη Μυτιλήνη και την Αθήνα.
Έγινε Εφέτης το 1992. Υπηρέτησε κατά σειρά στη Θεσσαλονίκη και τον Πειραιά.
Αποχώρησε εθελουσίως από το Δικαστικό Σώμα στις 10.3.1998.
Είναι παντρεμένος με την Αγλαΐα Βαϊοπούλου, κόρη του Κωνσταντίνου, και έχουν δύο παιδιά, την Βαΐα και τον Γεώργιο.
Μήθυμνα (εφημερίδα)

Μήθυμνα ήταν η δισεβδομαδιαία εφημερίδα η οποία εκδιδόταν στη Μήθυμνα Λέσβου από το 1920 έως το 1923.

Ιστορία

Ιδρυτής της εφημερίδας ήταν ο Δ. Θ. Καμπούρης. Ο πλήρης τίτλος της ήταν Μήθυμνα-Εφημερίς επαρχιακή. Είχε σχήμα 35Χ25 και ήταν 2-4 σέλιδη και 3 στηλη. Ήταν συνέχεια της εφημερίδας Αγροτικός ταχυδρόμος που εκδόθηκε στην Καλλονή το 1919 και μετά ένα χρόνο, τον Ιούνιο του 1920, μεταφέρθηκε στη Μήθυμνα και κράτησε έως το 1923., για να μεταφερθεί στη Μυτιλήνη ως Πρόοδος, συνεχίζοντας την αρίθμησή της.
Μαργραβιάτο της Μοραβίας

Ιστορία

Δημιουργήθηκε το 1182 κατά εντολή του αυτοκράτορα Φρειδερίκου Μπαρμπαρόσα από την συγχώνευση των τριών ηγεμονιών, του Μπρνο, της Ολομότους και της Ζνότζμο. Το 1469 το Μαργαραβιάτο της Μοραβίας καταλήφθηκε από τον ουγγρικό στρατό. Με την ειρήνη του 1479 ο βασιλιάς της Ουγγαρίας αποποιήθηκε το βασιλικό τίτλο της Μοραβίας αλλά διατήρησε την εξουσία του πάνω από τα εδάφη της Μοραβίας. Ενσωματώθηκε στην μοναρχία των Αψβούργων μετά τον θάνατο του βασιλιά Λουί Β΄ το 1526 στην Μάχη του Μόχατς. Η Μοραβία αποτελούσε συστατική χώρα της Αυστριακής αυτοκρατορίας από το 1804 έως το 1867 .
Κατά την ίδρυση της Τσεχοσλοβακίας μετά τον Πρώτο Παγκόσμιο Πόλεμο , το Μαργραβιάτο είχε μετατραπεί σε "Χώρα της Μοραβίας", αργότερα "Χώρα Μοραβίας και Σιλεσίας" το 1918. Η αυτονομία αυτή καταργήθηκε το 1949 από την κομμουνιστική κυβέρνηση.
Φιλάρετος Καλτσίδης

Βιογραφία

Έχει γεννηθεί στις 26 Μαΐου του 1963 στο ελληνικό χωριό Ταρσόν της περιφέρειας Τσάλκας της Γεωργίας. Το 1991 αποφοίτησε από το Ινστιτούτο Εξόρυξης της Μόσχας και είναι διδάκτωρ των οικονομικών επιστημών. Το έτος 1993 ξεκινά να εργάζεται ως διευθυντής στην εταιρία βιομηχανίας του άνθρακα «ΡωσΆνθρακας». Το έτος 1997 ίδρυσε την ιδιωτική εμπορική επιχείρηση «ΡωσΆνθρακαςΕμπορία». Το έτος 2000, σε συνεργασία με τον επιχειρηματία Σεργκέι Γκενεράλοφ απέκτησε σε δημοπρασία την Εταιρεία Άνθρακα της πόλης  Κρασνογιάρσκ. Το έτος 2002, η εταιρία πουλήθηκε, και τα χρήματα που έλαβε ο Φιλάρετος επένδυσε στην αγορά της εταιρίας «ΣτερνΤσέμεντ», η οποία αργότερα μετονομάστηκε σε «Όμιλο ΕύρωΤσέμεντ». Το έτος 2005 προχώρησε στην εξαγορά εργοστασίων τσιμέντου με αποτέλεσμα να γίνει ο μεγαλύτερος παραγωγός τσιμέντου στη Ρωσία.

Προσωπική ζωή

Ο Φιλάρετος είναι παντρεμένος και έχει δυο παιδιά μια κόρη και έναν γιο. Ο τόπος μόνιμης διαμονής του είναι στη Ρωσία, όμως είναι συχνές οι εμφανίσεις του ιδιαιτέρως την καλοκαιρινή περίοδο στην Ελλάδα, πού ταξιδεύει με το πολυτελές σκάφος του.
Σόφι Έβανς

Βιογραφικά στοιχεία

Γεννήθηκε στις 20 Φεβρουαρίου 1976 στο Σέγκεντ. Άρχισε να εργάζεται ως γυμνή χορεύτρια στριπτίζ, ενώ εμφανίστηκε στην Ελλάδα και στην Ισπανία. Στο ερωτικό κλαμπ „Bagdad“ ανακαλύφθηκε από έναν κυνηγό ταλαντούχων και από τότε έγινε πορνοστάρ. Είναι παντρεμένη με τον ηθοποιό Τόνι Ρίμπας. Συνεργάστηκε με τον σκηνοθέτη Αντόνιο Αντάμο και την παραγωγό εταιρεία Private Media Group. Έχει περίπου 200 έργα πορνό στο ενεργητικό της, ενώ βραβεύτηκε πολλές φορές για τις επιδόσεις της. Έχει επίσης υποδυθεί ένα ρόλο σε κινηματογραφικό έργο μη ερωτικού περιεχομένου.
Κωνσταντίνος Αθ. Χριστόπουλος

Βιογραφία

Γεννήθηκε το 1916. Ακολούθησε νομικές σπουδές και άσκησε το δικηγορικό λειτούργημα.
Εξελέγη βουλευτής Αργολιδοκορινθίας αρχικά με το Κόμμα Φιλελευθέρων το 1951 και μετά με την ΦΙΔΕ το 1956 και βουλευτής Κορινθίας ως ανεξάρτητος Φιλελεύθερος το 1961 και μετά με τη Νέα Δημοκρατία το 1974.
Ήταν παντρεμένος με την Ντόρις, και είχαν μία κόρη, την Ιόλη . Πέθανε το 1992 και κηδεύτηκε στις 8 Δεκεμβρίου, από το Πρώτο Νεκροταφείο Αθηνών.
Combat 18

Ίδρυση

Η Combat 18 σχηματίστηκε στις αρχές του 1992. Μεταξύ των ιδρυτών ήταν ο Τσάρλι Σάρτζεντ και ο Χάρολντ Κόβινγκτον. Η C18 σύντομα έγινε αντικείμενο προσοχής σε εθνικό επίπεδο, λόγω των απειλών για βία εναντίων μεταναστών, μελών εθνοτικών μειονοτήτων και αριστερών. Το 1992, ξεκίνησε η κυκλοφορία του περιοδικού Redwatch, το οποίο περιείχε φωτογραφίες, ονόματα και διευθύνσεις πολιτικών αντιπάλων. Η Combat 18 είναι μία ανοιχτά νεοναζιστική οργάνωση, η οποία βασίζεται στη βία και είναι εχθρική προς τις εκλογές, και για αυτόν τον λόγο ο Σάρτζεντ έφυγε οριστικά από το Βρετανικό Εθνικό Κόμμα (BNP) το 1993.
Θεόδωρος Ρουσόπουλος

Σπουδές

Σπούδασε στο Εργαστήρι Επαγγελματικής Δημοσιογραφίας. Συμπλήρωσε της σπουδές του με την παρακολούθηση Σεμιναρίων Δημοσιογραφίας στην «Oxford Academy». Είναι πτυχιούχος του τμήματος Σπουδών στον Ελληνικό Πολιτισμό, της Σχολής Ανθρωπιστικών Σπουδών του Ελληνικού Ανοιχτού Πανεπιστημίου. Το 2014 του απονεμήθηκε ο τίτλος του Διδάκτορα Ιστορίας από το τμήμα Ανθρωπιστικών και Κοινωνικών Σπουδών του Πανεπιστημίου του Εδιμβούργου. Η διδακτορική του διατριβή με  θέμα “Identity disputes and politics at the end of the 17th century”, ανέδειξε προβλήματα εθνικής ταυτότητας των Ελλήνων της Βενετίας στα τέλη του 17ου αιώνα. Μιλάει Αγγλικά.

Η καριέρα του ως δημοσιογράφος

Ξεκίνησε την καριέρα του στην εφημερίδα «Ελευθεροτυπία» (1981-1995) ενώ επίσης αρθρογραφούσε για πολλά χρόνια στο μηνιαίο περιοδικό «Elle». Από το 1989 έως το 1999, παρουσίαζε στον τηλεοπτικό σταθμό Mega Channel την επιτυχημένη ενημερωτική εκπομπή "7+7". Έχει συνεργαστεί επίσης με τον ραδιοσταθμό Αθήνα 9.84 (1987-1989) και τον τηλεοπτικό σταθμό Star Channel, στην εκπομπή "Επι-θέσεις" (1999). Έχει τιμηθεί με Βραβείο από το Ίδρυμα Μπότση καθώς και από την Τουρκική Ένωση Δημοσιογράφων Ραδιοτηλεόρασης με το βραβείο καλύτερης ευρωπαϊκής τηλεοπτικής εκπομπής.

Η καριέρα του στην πολιτική

Η πολιτική του διαδρομή ξεκίνησε από τη θέση του εκπροσώπου τύπου της Νέας Δημοκρατίας το 2000. Μετά τις εκλογές του 2004, ο πρωθυπουργός Κώστας Καραμανλής τον όρισε Υπουργό Επικρατείας και κυβερνητικό εκπρόσωπο. Στη νέα Κυβέρνηση που σχηματίστηκε μετά τις εκλογές του 2007, ανέλαβε και πάλι τη θέση τη Υπουργού Επικρατείας και Εκπροσώπου Τύπου της Κυβέρνησης. Στις 24 Οκτωβρίου του 2008, μετά από 8 χρόνια στενής συνεργασίας με τον Κώστα Καραμανλή, αποφάσισε να παραιτηθεί από τη θέση του Υπουργού Επικρατείας, προκειμένου να υπερασπιστεί τον εαυτό του στο ζήτημα της υπόθεσης της Μονής Βατοπεδίου, στην οποία προσπάθησε να τον εμπλέξει μερίδα Μέσων Μαζικής Ενημέρωσης, ενώ για τους ίδιους λόγους αποφάσισε να μην είναι εκ νέου υποψήφιος στις Βουλευτικές εκλογές του 2009. Στις 17 Νοεμβρίου 2010 η ολομέλεια της Βουλής (ΠΑΣΟΚ, ΚΚΕ και ΣΥΡΙΖΑ) απέρριψε την πρόταση παραπομπής του Θεόδωρου Ρουσόπουλου στο δικαστικό συμβούλιο, ενώ η υπόθεση έκλεισε τον Μάρτιο του 2017. 
Στις 20 Ιουνίου 2011, εκδόθηκε η απόφαση του δικαστηρίου σχετικά με την αγωγή του Ρουσόπουλου εναντίον του τηλεοπτικού σταθμού Alpha TV και των Δημοσιογράφων Γ. Αυτιά, Γ. Βλάχου και Γ. Ντάσκα για συκοφαντική δυσφήμιση, σχετικά με την υπόθεση της Μονής Βατοπεδίου. Το δικαστήριο δικαίωσε τον πρώην Υπουργό σε σχέση με τους Βλάχο, Ντάσκα και Αυτιά και επιδίκασε αποζημίωση 15.000 ευρώ συν δικαστικά έξοδα στον Ρουσόπουλο.

Ακαδημαϊκή καριέρα

Από το 2015 είναι Επισκέπτης Καθηγητής της Σχολής Ανθρωπιστικών και Κοινωνικών Επιστημών του τμήματος Κοινωνικών Επιστημών και Επιστημών Συμπεριφοράς του Ευρωπαϊκού Πανεπιστημίου Κύπρου, στο οποίο διδάσκει Μέσα Μαζικής Ενημέρωσης και Επικοινωνία σε φοιτητές του προπτυχιακού και μεταπτυχιακού προγράμματος σπουδών. Έχει επίσης διδάξει ως teaching associate στο long-distance graduate program του Pepperdine University της Καλιφόρνια.

Οικογένεια

Είναι παντρεμένος με τη δημοσιογράφο Μάρα Ζαχαρέα.
Applet

Ως applet ή εφαρμογίδιο ορίζεται οποιαδήποτε μικρή εφαρμογή που χρησιμοποιείται για την εκτέλεση ενός ιδιαίτερου έργου, στο πλαίσιο ενός μεγαλύτερου προγράμματος, συχνά ως plug-in. Ως applet εννοούνται επίσης εφαρμογές σε γλώσσα Java, οι οποίες περιλαμβάνονται σε ιστοσελίδες.